**Resumé**

Medicinforbruget er stigende i Danmark. Dette kan især være en udfordring for de ældre, hvor

uhensigtsmæssige interaktioner- og bivirkninger kan forekomme. Til at forhindre uhensigtsmæssig

medicinbrug kan afmedicinering være en mulig løsning. Afmedicinering er en klinisk proces som

indbefatter seponering og dosisreduktion af lægemidler.

Denne afhandling har til formål at undersøge danske apoteksfarmaceuters perspektiver på og

erfaringer med afmedicinering, da der forekommer begrænset viden på området. Farmaceuternes

kundekontakt bevirker, at de potentielt kan spille en afgørende rolle i at fremme afmedicinering.

Projektet tager udgangspunkt i en spørgeskemaundersøgelse forbeholdt farmaceuter, der arbejder på

primærapoteker i Danmark. Spørgeskemaet er blevet pilottestet på Odense Apoteket Ørnen, og

distribuering foregik igennem Netværk for udvikling af apotekspraksis og to udvalgte Facebookgrupper

målrettet farmaceuter. Det samlede antal respondenter er 43.

Resultaterne viser, at størstedelen af farmaceuterne i mindre grad har fokus på afmedicinering på

trods af, at de kender til begrebet. Her blev barrierer som manglende tid, og at afmedicinering anses

som værende uden for arbejdsområdet, nævnt som årsager til nedsat fokus. I forlængelse heraf viser

resultaterne, at farmaceuterne anbefaler kunderne selv at opsøge egen læge, hvis afmedicinering er

relevant.

Det kan konkluderes, at farmaceuterne mener, at retningslinjer er en afgørende faktor for at fremme

afmedicinering på apotekerne. For at udarbejde retningslinjer kan der videre ses på, hvordan en

sundhedsydelse bliver implementeret, og hvad farmaceuterne har af erfaringer inden for dette.